| "The Jean Genie"David Bowie |
| --- |
| Singlen "The Jean Genie" kansikuva |
| Singlen tiedot |
|  Albumilta | *Aladdin Sane* |
|  B-puoli | "Ziggy Stardust" |
|  Äänitetty  | 6. ja 7. lokakuuta 1972 |
|  Studio  | RCA Studios, New York ja Chicago |
|  Julkaistu | 24. marraskuuta 1972 |
|  Formaatti | 7" single |
|  Tekijä(t) | David Bowie |
|  Tuottaja(t) | Ken Scott, David Bowie |
|  Tyylilaji | glam rock, bluesrock, hard rock, boogierock |
|  Kesto | 04.07 |
|  Levy-yhtiö | RCA Records |
| Listasijoitukset |
| Britannian singlelista: 2.
(Lisää listasijoituksia) |
| David Bowien muut singlet |
| "John, I’m Only Dancing"1972 | "The Jean Genie"1972 | "Drive-In Saturday"1973 |

**The Jean Genie** on brittimuusikko David Bowien marraskuussa 1972 julkaistu musiikkikappale. Kappale ilmestyi singlenä, jolloin se nousi Britannian singlelistan toiselle sijalle ja muodostui Bowien siihen mennessä suurimmaksi hitiksi. Seuraavan vuoden huhtikuussa "The Jean Genie" julkaistiin *Aladdin Sane* -albumilla, jota varten kappale miksattiin uudestaan. 

Kappale sai vaikutteita vanhasta blues-musiikista sekä rhythm and bluesista. Bowien taustayhtyeen rumpalin Mick Woodmanseyn mukaan "The Jean Genie" syntyi yhteisen linja-automatkan aikana Clevelandista Memphisiin, kun taas Bowie on kertonut kirjoittaneensa sen yksin New Yorkissa.

"The Jean Genie" oli suosittu konserttinumero ja Bowien uran esitetyimpiä kappaleita. Hän lauloi sen lähes kaikilla suurilla kiertueillaan, ja kappale on julkaistu useilla livealbumeilla.

Työstö
------

### Laulun synty

Bowie sävelsi materiaalia tulevalle *Aladdin Sane* -albumilleen vuoden 1972 Yhdysvaltain-kiertueellaan. "The Jean Genie" -kappaleen on kerrottu syntyneen 23. syyskuuta linja-autossa, kun yhtye oli matkustamassa Clevelandista Memphisiin. Kappaleen soittamisesta bussissa ovat maininneet myös Bowien taustayhtye The Spiders from Marsin rumpali Mick Woodmansey ja basisti Trevor Bolder sekä roudari Will Palin.

> »’The Jean Genien’ siemenet kylvettiin linja-auton takaosassa tapahtuneen improvisoidun kitarajammailun aikana, kun olimme matkalla Memphisiin. George Underwood taisi soittaa sointuja, jotka olivat hyvin samanlaisia kuin Yardbirdsin coverissa Bo Diddleyn kappaleesta ’I’m a Man’. Myös Mick (Ronson) soitti kitaraa. Koko bussi lauloi ’We’re bus, bussing, bussing along’, jotain tuollaista banaalia, ja se kiteytti vallitsevan tunnelman aika hyvin. Melodia ja fraseeraukset eivät pahemmin eronneet kappaleen lopullisesta kertosäkeestä.»   
> (Mick Woodmansey, The Spiders from Marsin rumpali)
> 
> 

Bowie on sanonut kirjoittaneensa kappaleen New Yorkissa, jossa hän vietti muutaman yön Carnegie Hallissa 28. syyskuuta järjestetyn konsertin aikoihin. Myös kappaleen kitarariffin hän keksi omien sanojensa mukaan siellä eräänä iltana seurassaan ollutta Cyrinda Foxea viihdyttääkseen. Näyttelijä-mallina työskennellyt Foxe oli Bowien tärkein tyttöystävä vuoden 1972 lopulla. Foxe muisteli vuonna 1996 julkaistussa elämäkerrassaan *Dream On*, että Bowie oli sanonut haluavansa kirjoittaa hänelle laulun, jonka Foxe oli toivonut olevan Yardbirdsin tyyliä.

Bowien käsin kirjoittama sanoitus huutokaupattiin vuoden 2023 alussa 57 000 punnalla.

### Levytys

Tulevan albumin kappaleita äänitettiin Yhdysvaltain-kiertueen aikana. "The Jean Genie" oli niistä ensimmäinen. Se nauhoitettiin 6. lokakuuta New Yorkin RCA-studioiden D-studiossa Manhattanilla. Kappaleen pohjaraita saatiin nauhalle yhdellä otolla, minkä jälkeen siihen lisättiin seuraavana päivänä päällekkäisäänityksiä Chicagon RCA-studioilla. Kappaleen tuottivat Bowie ja Ken Scott. Scottin mukaan "The Jean Genie" oli tietoinen yritys tehdä iso hitti.

Kappaleen lopullisen version ensimmäiseen kertosäkeeseen jäi virhe. Woodmanseyn mukaan basisti Trevor Bolder siirtyi kertosäkeeseen liian aikaisin. Bowie kuitenkin piti siitä ja halusi jättää sen levylle. Bowie ja Ronson miksasivat kappaleesta sekä mono- että stereoversion 13. lokakuuta Nashvillen RCA-studioilla.

Sävellys ja sanoitus
--------------------

Musiikkinäyte"The Jean Genie"Alle 10 %:n näyte kappaleesta.Äänitiedostojen kuunteluohjeet

David Buckley kirjoittaa Bowie-elämäkerrassaan, että "The Jean Genie" on kappaleena "tavanomainen, junnaava mutta kiistämättömän tarttuva". Kappaleessa on vaikutteita rhythm and bluesista. AllMusic-sivuston Dave Thompson vertaa kappaleen kitarariffiä The Yardbirds- ja The Deviants -yhtyeiden tuotantoon. Kappaleen on huomattu muistuttavan myös Jacques Dutroncin levytystä "La fille du père Noël".

Bowie soittaa kappaleessa huuliharppua. *New Musical Express* -lehden haastattelussa vuonna 1973 hän kertoi tavoitelleensa sillä Rolling Stonesin esikoisalbumin kaltaista saundia. Siinä ei hänen mielestään täysin onnistuttu, mutta huuliharppu toi kuitenkin kaivattua 1960-luvun tunnelmaa.

Bowie sanoi vuonna 1999, että kappaleen sanoitus perustuu Iggy Pop -tyyppisen hahmon ympärille olematta kuitenkaan varsinaisesti hän. Sävellyksen hän on kertonut olevan velkaa vanhalle bluesille. "The Jean Genie" -nimi oli puolestaan mukaelma Jean Genet’sta, ja sanoitusten miljöö sai vaikutteita newyorkilaisesta Max’s Kansas City -yökerhosta.

> »Arvelisin, että ’The Jean Genie’ oli oodi Iggylle tai Iggy-tyyppiselle henkilölle – – kaappi-intellektuelli, joka ei halua muiden tietävän, että hän lukee. Minusta se on todella hyvä kappale ja itse asiassa nautin todella sen soittamisesta ja laulamisesta. Se on yksi muutamista kappaleista, joihin voin palata. Luulen sen johtuvan siitä, että se on pohjimmiltaan suoraa vanhanaikaista bluesia.»   
> (David Bowie vuonna 2002)
> 
> 

Sweet-yhtye julkaisi pian Bowien jälkeen, tammikuussa 1973, muun muassa Britannian listaykköseksi nousseen kappaleen "Blockbuster", jossa on samanlainen riffi. Kaikki osapuolet väittivät samankaltaisuutta pelkäksi sattumaksi.

Julkaisu ja vastaanotto
-----------------------

### Myynti ja julkaisut

Britannialaisen vinyylisinglen etiketti.
"The Jean Genie" -single ilmestyi 24. marraskuuta 1972. Singlen julkaisi RCA Records B-puolenaan Bowien edellisellä *The Rise and Fall of Ziggy Stardust and the Spiders from Mars* -albumilla julkaistu "Ziggy Stardust". Yhdysvaltain-painoksessa kääntöpuolen kappale oli samalla albumilla julkaistu "Hang on to Yourself".

Kappale nousi Britannian singlelistalla sijalle kaksi, ja siitä tuli Bowien siihen asti suurin hitti. Nousun kärkipaikalle esti Little Jimmy Osmondin "Long Haired Lover from Liverpool". "The Jean Genie" nousi listan kolmanneksi Irlannissa ja ylsi kärkikymmenikköön myös Alankomaissa. Yhdysvaltain Billboard Hot 100 -listalla sen korkein sijoitus oli 71:s.

"The Jean Genie" ilmestyi 19. huhtikuuta 1973 Bowien studioalbumilla *Aladdin Sane*, jota varten Ken Scott miksasi kappaleen uudelleen vähentämällä kaikua. Albumin lähes jokaisen kappaleen perään on merkitty kaupungin nimi sen perusteella, missä kappale syntyi. "The Jean Genien" kohdalla kaupungit ovat New York sekä Detroit ilmeisesti viittauksena siellä asuneeseen kappaleen innoittajaan Iggy Popiin.

### Arvioita

Singlen ilmestymisen aikaan yhdysvaltalainen *Record World* piti kappaletta pettymyksenä. Lehdessä harmiteltiin, kuinka Bowien kaltainen melodian ja dynamiikan mestari käyttää ikivanhaa riffiä kappaleessa, jossa korostuu rytmi.

Brittiläisessä *The Guardian* -lehdessä Alexis Petridis sijoitti "The Jean Genie" -kappaleen kymmenenneksi, kun hän vuonna 2020 valitsi 50 suosikkikappalettaan Bowielta. Petridisin mielestä kappale esittää *Aladdin Sane* -albumin "Ziggy Stardust matkustaa Amerikkaan" -teeman pienoiskoossa. *NME:n* vastaavalla listalla (2018) se sijoittui 33:nneksi. Artikkelin yhteydessä kitaristi Johnny Marr kommentoi, että vaikka Bowie teki urallaan nerokkaampiakin levyjä, "The Jean Genie" osoittaa hänen kykynsä rocklaulajana. *Uncutin* listalla (2015) kappale valittiin 24:nneksi, *Mojon* listalla (2015) 64:nneksi ja *Consequence of Soundin* listalla 67:nneksi. *Ultimate Classic Rock* puolestaan järjesti vuonna 2016 Bowien singlet paremmuusjärjestykseen, jolloin "The Jean Genie" sijoittui 14:nneksi.

Tuottaja Ken Scott piti kappaletta yhtenä *Aladdin Sane* -albumin heikoimmista. Scottin mielestä kappale on "söpö" mutta ei hänen suosikkejaan. Sen sijaan toimittaja ja kriitikko Alexis Petridisin mielestä se on albumin "tiukin" esitys.

### Live-esitykset ja cover-versiot

Dave Thompsonin mukaan "The Jean Genie" on Bowien koko tuotannon esitetyin kappale. Bowie lauloi kappaleen lähes kaikilla suurilla kiertueillaan poikkeuksina *Outside*- (1995), *Hours*- (1999) ja *Heathen* (2002) -albumien kiertueet. Joskus Bowie soitti kappaleen aikana Beatlesin "Love Me Do" -laulun huuliharppuosuutta. Ensimmäisen kerran kappale esitettiin sen valmistumispäivänä 7. lokakuuta 1972 Chicagossa. The Spiders from Mars -taustayhtyeen jäähyväiskonsertissa vuonna 1973 se esitettiin Jeff Beckin kanssa. David Buckleyn mukaan "The Jean Genie" oli mukana Bowien ohjelmistossa "toteemina sellaisesta kaudesta, jota olisi edustanut paremmin lähes mikä tahansa muu raita, jonka Bowie olisi halunnut valita".

Bowie ja Spiders from Mars esittivät kappaleen 3. tammikuuta 1973 BBC:n *Top of the Pops* -ohjelmassa, joka näytettiin televisiossa seuraavana päivänä. Kappale esitettiin ohjelmalle epätyypillisesti playbackin sijaan studiolivenä. Kappale soitettiin useita kertoja, ja niistä kolmas otto valittiin lähetykseen. BBC käytti nauhat uudelleen, ja esitys oli kateissa vuosikymmeniä. Kameramies John Henshall oli kuitenkin teettänyt itselleen kopion, joka esitettiin 21. joulukuuta 2011 *Top of the Pops 2* -ohjelman jouluspesiaalissa.

Kappaleen live-esitys Santa Monicassa 20. lokakuuta 1972 äänitettiin ja julkaistiin *Aladdin Sane* -albumin 30-vuotisjuhlapainoksella vuonna 2003 sekä *Live Santa Monica ’72* -livealbumilla 2008. Kappale on mukana myös livealbumeilla *David Live* (1974), *Cracked Actor (Live Los Angeles ’74)* (2017) sekä *Stage*-albumin vuonna 2017 julkaistulla laajennetulla versiolla. *Earthling*-albumin (1997) kiertueella esitetty versio julkaistiin vuonna 2021 albumilla *Look at the Moon! (Live Phoenix Festival 97)*.

Kappaleesta ovat levyttäneet cover-version muiden muassa Praga Khan (2000), Shed Seven (2001), The Dandy Warhols (2003), Enrico Ruggeri (2004), Paul Young (2006), Scott Weiland (2011), Camp Freddy (2013), Lea DeLaria (2015) ja Heartless Bastards (2015).

Video
-----

Kuvakaappaus Bowiesta kappaleen promovideolla.
Kappaleeseen kuvattiin Mick Rockin ohjaama promovideo 27. ja 28. lokakuuta 1972 San Franciscossa. Videossa Bowie ja The Spiders from Mars kuvataan esiintymässä sisätiloissa ja konserttilavalla. Konserttipätkät ovat peräisin Bowien jälkimmäisestä esiintymisestä San Franciscon Winterland Ballroomissa. Lisäksi Bowie nähdään ulkona Mars Hotelin ympäristössä seuranaan Cyrinda Foxe. Bowie halusi, että video esittää hänen Ziggy Stardust -roolihahmonsa "Hollywoodin katuretkuna", jonka puoliso on "Marilyn-laatua". Foxea pidettiin erinomaisena puolison rooliin, joten hänet lennätettiin pikimmiten New Yorkista San Franciscoon.

> »Tämä lyhytelokuva toimitettiin brittiläisille ja amerikkalaisille musiikkiohjelmille, vaikka totta puhuen siihen aikaan oli vain vähän kanavia tällaisille ’promofilmeille’, kuten niitä silloin kutsuttiin. Se kuvattiin yhden päivän ja yhden illan aikana kengännauhabudjetilla uuden singlen ’Jean Genien’ markkinoimiseksi. Editointiin käytettiin yksi kahdeksantuntinen päivä, ja minä tein leikkaajan hulluksi. Hän ilmoitti, ettei enää koskaan tee minun kanssani töitä. Huomaat, että se on täynnä leikkauksia. Ei erikoisefektejä, ei edes ristikuvia.»   
> (Mick Rock, filmin ohjaaja)
> 
> 

Yksi videon kuvaajista oli Jefferson Airplane -yhtyeen laulajan Grace Slickin aviomies Jerry Slick.

Viittaukset kulttuurissa
------------------------

Televisiosarjassa *Life on Mars* rikosylikomisario Gene Hunt käyttää useissa jaksoissa nimeä Gene Genie. Itse kappale kuullaan sarjan neljännessa jaksossa. Kappaleeseen viitataan vuoden 2007 elokuvassa *Control*, jossa Sam Rileyn näyttelemä teini-ikäinen Ian Curtis hyräilee sitä makuuhuoneensa peilin edessä. "The Jean Genie" on mukana myös elokuvassa *American Hustle* (2013).

Listasijoitukset
----------------

| Valtio ja lista | Korkein sijoitus |
| --- | --- |
| Alankomaat (Nederlandse Top 40) | 7. |
| Alankomaat (Single Top 100) | 5. |
| Belgia (Ultratop 50 Flanders) | 26. |
| Belgia (Ultratop 50 Wallonia) | 7. |
| Britannia (Britannian singlelista) | 2. |
| Espanja (Espanjan singlelista) | 8. |
| Irlanti (Irlannin singlelista) | 3. |
| Kanada (RPM Top Singles) | 75. |
| Saksan liittotasavalta | 37. |
| Yhdysvallat (Billboard Hot 100) | 71. |

Sertifiointi
------------

| Valtio | Sertifikaatti | Myöntäjä | Myönnetty |
| --- | --- | --- | --- |
| Britannia |  hopealevy | BPI | 4.2.2022 |

Kokoonpano
----------

* David Bowie – laulu, kitara, huuliharppu
* Mick Ronson – sähkökitara, laulu
* Trevor Bolder – bassokitara
* Mick Woodmansey – rummut, tamburiini, marakassit

Lähteet
-------

1. ↑  The Jean Genie / Ziggy Stardust by David Bowie (Single, Glam Rock) *Rateyourmusic.com*. Viitattu 1.3.2024.  (englanniksi)
2. 1 2 3 4 5 6  Immonen, Tenho: *David Bowie – Elämä laulu laululta*, s. 132–133. Into, 2016. ISBN 978-952-264-654-5.
3. 1 2 3 4 5 6 7 8 9 10 11 12 13  The Jean Genie – The Bowie Bible *Bowiebible.com*.  14.12.2018. Viitattu 1.3.2024.  (englanniksi)
4. ↑  Bell, Max: Ziggy in America.  *Classic Rock Platinum Series – David Bowie*, 2022, nro 47, s. 36.  (englanniksi)
5. ↑  DeRiso, Nick: Why David Bowie Was Rushed Into Completing 'The Jean Genie' *Ultimateclassicrock.com*.  18.4.2023. Viitattu 3.3.2024.  (englanniksi)
6. ↑  David Bowie's handwritten Jean Genie lyrics sold for £57,000 *Bbc.com*.  7.2.2023. Viitattu 3.3.2024.  (englanniksi)
7. ↑  Recording: The Jean Genie, John I'm Only Dancing – The Bowie Bible *Bowiebible.com*. Viitattu 1.3.2024.  (englanniksi)
8. 1 2 3 4 5 6 7  The Jean Genie – The Bowie Bible (sivu 2) *Bowiebible.com*. Viitattu 1.3.2024.  (englanniksi)
9. 1 2  Recording: The Jean Genie *Bowiebible.com*. Viitattu 1.3.2024.  (englanniksi)
10. 1 2  Single release: The Jean Genie – November 1972 – The Bowie Bible *Bowiebible.com*. Viitattu 4.3.2024.  (englanniksi)
11. 1 2 3 4 5  Buckley, David: *David Bowie*, s. 193–194. (Strange Fascination – David Bowie: The Definitive Story, 1999.) Suomentanut Hannu Tervaharju. Helsinki: Like, 2002. ISBN 951-578-896-X.
12. 1 2 3  Thompson, Dave: The Jean Genie by David Bowie - Track Info *Allmusic.com*. Viitattu 1.3.2024.  (englanniksi)
13. ↑  Lesprit, Bruno: The day Bowie ended Ziggy's life at the Hammersmith Odeon in London *Lemonde.fr*.  20.8.2022. Viitattu 4.3.2024.  (englanniksi)
14. 1 2 3  The Jean Genie – The Bowie Bible (sivu 3) *Bowiebible.com*. Viitattu 1.3.2024.  (englanniksi)
15. ↑  Starkey, Arun: ‘The Jean Genie’: the David Bowie classic that was denied a number one by a song with the same riff *Faroutmagazine.co.uk*.  17.3.2023. Viitattu 1.3.2024.  (englanniksi)
16. ↑  Immonen, Tenho: *David Bowie. Rockin kameleontti*, s. 205, 215. Pop-lehti, 2005. ISBN 952-5546-09-8.
17. ↑  Aladdin Sane (album) – The Bowie Bible *Bowiebible.com*.  11.1.2017. Viitattu 1.3.2024.  (englanniksi)
18. ↑  Single Picks (PDF) (sivu 12) *Record World*.  11.11.1972. Viitattu 4.3.2024.  (englanniksi)
19. ↑  Petridis, Alexis: David Bowie's 50 greatest songs – ranked! *Theguardian.com*.  19.3.2020. Viitattu 4.3.2024.  (englanniksi)
20. ↑  Barker, Emily: David Bowie's 40 greatest songs - as decided by NME and friends - NME *Nme.com*.  8.1.2018. Viitattu 4.3.2024.  (englanniksi)
21. ↑  David Bowie's 30 best songs - Uncut *Uncut.co.uk*.  19.2.2015. Viitattu 4.3.2024.  (englanniksi)
22. ↑  Rocklist.net...Mojo Lists... *Rocklistmusic.co.uk*. Viitattu 4.3.2024.  (englanniksi)
23. ↑  David Bowie's Best Songs: See the List *Consequence.net*.  7.1.2021. Viitattu 4.3.2024.  (englanniksi)
24. ↑  Every David Bowie Single Ranked *Ultimateclassicrock.com*.  14.1.2016. Viitattu 4.3.2024.  (englanniksi)
25. ↑  Petridis, Alex: Aladdin Sane.  *Mojo. The Collectors’ Series – Bowie Essentials*, 2022, s. 28. ISSN 25144626.   (englanniksi)
26. ↑  BBC Two - TOTP2, Christmas 2011 *Bbc.co.uk*. Viitattu 7.3.2024.  (englanniksi)
27. ↑  Song: The Jean Genie written by David Bowie *Secondhandsongs.com*. Viitattu 4.3.2024.  (englanniksi)
28. ↑  Spitz, Marc: *David Bowie*, s. 299. (Bowie, A Biography, 2009.) Suomentanut J. Pekka Mäkelä. Seven, 2016. ISBN 978-951-1-30441-8.
29. ↑  Sound & Vision: Life on Mars - Warped Factor *Warpedfactor.com*.  5.12.2017. Viitattu 7.3.2024.  (englanniksi)
30. ↑  Four Bowie Compositions On Control Soundtrack – David Bowie *Davidbowie.com*.  23.8.2007. Viitattu 7.3.2024.  (englanniksi)
31. ↑  Steinberg, Don: David Bowie: How His Songs Shaped Movies and TV Shows *Wsj.com*.  11.1.2016. Viitattu 7.3.2024.  (englanniksi)
32. ↑  David Bowie - The Jean Genie - Top 40 *Top40.nl*. Viitattu 2.3.2024.  (hollanniksi)
33. ↑  David Bowie - The Jean Genie - dutchcharts.nl *Dutchcharts.nl*. Viitattu 1.3.2024.  (hollanniksi)
34. ↑  David Bowie - The Jean Genie - ultratop.be *Ultratop.be*. Viitattu 1.3.2024.  (hollanniksi)
35. ↑  David Bowie - The Jean Genie - ultratop.be *Ultratop.be*. Viitattu 1.3.2024.  (ranskaksi)
36. ↑  The Jean Genie - David Bowie - Official Charts *Officialcharts.com*. Viitattu 1.3.2024.  (englanniksi)
37. ↑  Hits of the World - Spain (sivu 64) *Billboard*. Viitattu 2.3.2024.  (englanniksi)
38. ↑  The Irish Charts - All there is to know *Irishcharts.ie*. Viitattu 1.3.2024.  (englanniksi)
39. ↑  RPM 100 Singles - January 13, 1973 (pdf) *Collectionscanada.gc.ca*. Viitattu 2.3.2024.  (englanniksi)
40. ↑  norwegiancharts.com - David Bowie - The Jean Genie *Norwegiancharts.com*. Viitattu 1.3.2024.  (englanniksi)
41. ↑  David Bowie – Biography, Music & News *Billboard.com*. Viitattu 3.3.2024.  (englanniksi)
42. ↑  Certified Awards Search (David Bowie, The Jean Genie, Single - bpi) *Bp.co.uk*. Viitattu 3.3.2024.  (englanniksi)

Aiheesta muualla
----------------

* Kappaleen promovideo (David Bowien virallinen YouTube-kanava)
* Promovideon esitys Yle TV2:n *Iltatähti*-ohjelmassa 5.6.1973 (Yle Areena)